  Анжелика Тихонова корреспондент Владимир Байметов Россиысь Мер палатаын Удмуртилэн оскем муртэз луиз. Сыӵе пумкылъян кутӥзы 2017-тӥ арын 20-тӥ южтолэзе Удмуртиысь Мер палаталэн пленарной кенешоназ. Со сярысь ивортэ элькунысь тӧролэн но кивалтэтлэн пресс-службазы. Кенешонын эскероно ужпумъёс пӧлы Россиылэн Мер палатаяз Удмуртиысь Мер палаталэсь оскем муртсэ быръён сярысь юан пыртэмын вал. Лушкем куара сётонлы йылпумъянъёсъя, со интые быръемын Владимир Байметов. Пресс-службалэн ивортэмезъя, 2017-тӥ арын 21-тӥ тулыспалэ Россиысь Мер палаталэсь выль ӧтчамзэ кылдытон борды кутскемын вал. Федерал палатае Россилэн азьмуртэныз ӵектэм адямиос, озьы ик улосвылъёсысь Мер палатаослэн ыстэм муртъёссы пыризы. ВАТСАН Владимир Александрович Байметов вордӥськиз 1965-тӥ арын 25-тӥ оштолэзе Удмурт АССР-ысь Яр ёросысь Яр каргуртын. Удмуртиысь Мер палаталэн ёзчиез, Дышетонэз азинтонъя институтлэн ректорез, Удмуртиысь Кунпуш ужъёсъя министерстволэн Мер кенешезлэн тӧроез. Психологи тодосъя кандидат.   Ужан сюрессэ Удмуртиысь Дышетӥсьёслэсь тодон-валанзэс будэтонъя институтын кафедраысь валтӥсь дышетӥсь луыса мытӥз.   1991–1993-тӥ аръёсы — Удмурт Элькунысь Кунпуш ужъёсъя министерствоын кивалтон интыужъёсын служба нуиз   1993-тӥ арысен - Удмурт кун университетын валтӥсь дышетӥсь, психологи кафедраен кивалтӥсь   1994–2002-тӥ аръёсы — Удмурт кун университетысь дышетонъя проректор, нырысетӥ проректор вал  2002–2006-тӥ аръёсы — Улосэз азинтон стратегияя институтлэн кивалтӥсез  2004-тӥ арын Кивалтӥсьёсты дасянъя президетской программаез йылпумъяз  2006-тӥ арын Удмурт кун университетэ ужаны берытскиз   2006–2015-тӥ аръёсы — журналистикая факультетэн кивалтӥз, ивортодэт политикая, калыкен но ивор вӧлмытӥсьёсын кусып возёнъя проректор луыса ужаз (2007–2012-тӥ аръёсы), Калыкен но ивор вӧлмытӥсьёсын кусып возёнъя управлениен кивалтӥз (2012–2015-тӥ аръёсы), «Удмуртский университет» газетлэн валтӥсь редакторез вал (2007–2015-тӥ аръёсы).  2016-тӥ арысен - Вань удмуртъёслэн «Удмурт Кенеш» огазеяськонзылэн одӥгез вице-президентэз луиз   Данъетъёсыз: Удмурт Элькунысь калыкез дышетон удысын дано ужась, Удмурт Элькунысь дано журналист. Пусъемын Россиысь Кунпуш ужъёсъя министерстволэн, Россиысь Дышетонъя но тодосъя министерстволэн, Ижкарлэн тӧроезлэн, Удмурт Элькунысь министерствоослэн но удысэтъёслэн Данъян грамотаосынызы, «За работу с молодёжью» гадьпусэн. Удмурт Элькунъя Кунпуш ужъёсъя министерстволэн Данъян книгаяз пыртэмын. Тегъёс: Ижкар Удмуртия Мерлык Мерпалата интыужеюнматон  